สกู๊ป :  เปิดมาตรการคุมบัตรเครดิต แก้หนี้ครัวเรือน
ธนาคารแห่งประเทศไทยปรับหลักเกณฑ์ดูแลสินเชื่อบัตรเครดิต และสินเชื่อส่วนบุคคล หวังลดภาระประชาชนที่เป็นหนี้ก่อนหน้านี้ เพื่อบรรเทาความเดือนร้อนจากการเป็นหนี้บัตรเครดิต และลดหนี้ครัวเรือนที่มีอยู่ในขณะนี้ของภาพรวมเศรษฐกิจประเทศ   

 เศรษฐกิจโลกที่ผันผวนในปัจจุบัน เป็นอีกเหตุผลที่ทำเศรษฐกิจของประเทศไทยได้รับผลกระทบไปด้วย อย่างหลีกเลี่ยงไม่ได้ รัฐบาลจึงได้พยายามที่จะออกมาตรการหลายนโยบายเพื่อกระตุ้นเศรษฐกิจให้ดีขึ้น ลดค่าครองชีพและค่าใช้จ่ายในชีวิตให้มีความสมดุลและประชาชนสามารถอยู่ดีกินดีมากขึ้น พร้อมสร้างวินัยการเงินการคลังของประชาชน ที่พบว่าคนรุ่นใหม่เป็นหนี้สาธารณะเพิ่มมากขึ้น

โดยเฉพาะหนี้ครัวเรือน อย่างสินเชื่อบัตรเครดิต ที่ธนาคารแห่งประเทศเห็นว่าจะต้องนำมาปรับปรุงพร้อมกับสนับสนุนให้หนี้เหล่านี้ลดลงให้ได้ โดยจะเข้าไปปรับดอกเบี้ยให้มีความเหมาะสมมากขึ้น ประชาชนสามารถผ่อนชำระหนี้ ได้สะดวก สอดคล้องต่อรายรับของตนเองโดยไม่กระทบต่อชีวิตประจำวันมากนัก ซึ่งธนาคารแห่งประเทศไทยได้กำหนดให้ ผู้มีรายได้ต่ำว่า 3 หมื่นบาท ให้ได้รับวงเงินไม่เกิน 1.5 เท่าของรายได้  รายได้ 3-5 หมื่นบาท วงเงินไม่เกิน 3 เท่า  และรายได้ตั้งแต่ 5 หมื่นบาทขึ้นไป วงเงินไม่เกิน 5 เท่า

มาตรการนี้จะครอบคลุมเฉพาะลูกค้ารายใหม่ รวมไปถึงการปรับลดเพดานอัตราดอกเบี้ยบัตรเครดิตลงเหลือร้อยละ 18 จากเดิมร้อยละ 20 ให้สอดคล้องกับภาวะเศรษฐกิจปัจจุบันในขณะนี้
 

สำหรับสินเชื่อส่วนบุคคล ธนาคารแห่งประเทศไทย ได้ปรับวงเงินสินเชื่อแก่ผู้มีรายได้ต่ำกว่า 3 หมื่นบาทต่อเดือน สามารถกู้สินเชื่อไม่เกิน 1.5 เท่าของรายได้ และสามารถกู้สินเชื่อได้ไม่เกิน 3 รายจากผู้ประกอบธุรกิจสินเชื่อส่วนบุคคล  สำหรับผู้ที่มีรายได้เกิน 3 หมื่นบาทนั้น กำหนดวงเงินให้กู้ได้ไม่เกิน 5 เท่า แต่ไม่จำกัดจำนวนราย เพื่อให้ผู้บริโภคสามารถเข้าถึงแหล่งเงินทุนระบบได้ง่ายขึ้น ซึ่งมาตรการทั้งหมด จะเริ่มมีผลบังคับใช้ตั้งแต่วันที่ 1 กันยายน 2560 นี้
 

ปัจจุบันหนี้ครัวเรือนไทย มีมากเมื่อเทียบกับในอดีต ซึ่งพบว่าคนไทยอายุ 30 ปี กว่าร้อยละ 50 เป็นหนี้ส่วนบุคคล และหนี้บัตรเครดิต  ซึ่งส่วนใหญ่เป็นหนี้เสีย และมีแนวโน้มที่จะเพิ่มขึ้นในอนาคต  มาตรการนี้จะช่วยเป็นการแบ่งเบาภาระของประชาชนในเรื่องค่าใช้จ่ายในครัวเรือนมากขึ้น โดยผู้เป็นลูกหนี้จะได้รับการผ่อนปรน ปรับโครงสร้างหนี้ให้กับตัวเอง  ทั้งนี้ ธนาคารแห่งประเทศไทยหวังว่า มาตรการดังกล่าว จะทำให้เกิดแรงกระตุ้นเพื่อให้จ่ายยอดหนี้ที่คงค้างและส่งสัญญาณให้หนี้ครัวเรือนมีภาพรวมที่ดีกว่าเดิม ซึ่งทั้งหมดนี้จะเป็นมาตรการที่ช่วยยกระดับคุณภาพชีวิตของบรรดาลูกหนี้ สามารถลืมตาอ้าปากได้อีกครั้ง